รู้ใจประกันภัย

บริษัท รู้ใจประกันภัย จำกัด (มหาชน)  เป็นบริษัทที่ประกอบการธุรกิจประกันภัยในประเทศไทย โดยเน้นที่การประกันภัยรถยนต์ เกิดจากการเข้าซื้อกิจการโดยกลุ่มบริษัท รู้ใจ โดยบริษัทดั้งเดิมก่อตั้งขึ้นเมื่อวันที่ 11 กุมภาพันธ์ พ.ศ. 2491 ภายใต้ชื่อ บริษัท คลังสินค้าแม่น้ำประกันภัย จำกัด โดยมีผู้ก่อตั้ง รวม 7 คนนำโดยพระยาโทณวณิกมนตรี (วิสุทธิ์ โทณวณิก) ประกอบธุรกิจประกันวินาศภัยทุกประเภท ต่อมาในปี พ.ศ. 2537 กลุ่มของธนาคารนครหลวงไทย จำกัด (มหาชน) ในฐานะผู้ถือหุ้นรายใหญ่ของบริษัทได้เปลี่ยนชื่อบริษัทเป็น บริษัท สยามซิตี้อินชัวรันส์ จำกัด ก่อนจะเปลี่ยนชื่อเป็น บริษัท สยามซิตี้ประกันภัย จำกัด ในปี พ.ศ. 2547 ต่อมาบริษัท สยามซิตี้ประกันภัย จำกัด ได้ถูกซื้อกิจการโดยกลุ่มบริษัท เอฟดับบลิวดี ฮ่องกง  และได้เปลี่ยนชื่อเป็น บริษัท เอฟดับบลิวดีประกันภัย จำกัด (มหาชน) ในปี 2562 

ในช่วงปี 2559 กลุ่มบริษัท รู้ใจ ได้ถูกก่อตั้งขึ้นในฐานะนายหน้าประกันภัย ต่อมาในปี พ.ศ. 2565 กลุ่มบริษัท รู้ใจ ได้ตกลงเข้าซื้อกิจการ บริษัท เอฟดับบลิวดีประกันภัย จำกัด (มหาชน) จากกลุ่มโบลท์เทค และได้เปลี่ยนชื่อใหม่เป็น บริษัท รู้ใจประกันภัย จำกัด (มหาชน) ทำให้ได้รับใบอนุญาตในการดำเนินธุรกิจรับประกันวินาศภัยต่างๆ ได้แก่ การประกันภัยรถยนต์และรถยนต์ไฟฟ้า, การประกันภัยรถจักรยานยนต์, การประกันภัยอุบัติเหตุส่วนบุคคล, การประกันภัยโรคมะเร็ง, และการประกันภัยการท่องเที่ยว

กลุ่มบริษัทรู้ใจ ได้เข้าซื้อกิจการบริษัท ไลฟ์แพล (Lifepal) ซึ่งเป็นตัวแทนจำหน่ายประกันภัยออนไลน์ในอินโดนีเซียในปี พ.ศ. 2567 และได้เข้าซื้อกิจการบริษัท ไดเร็ค เอเชีย (ประเทศไทย) จำกัด ในปีเดียวกัน

รู้ใจประกันภัยเลือกใช้จิงโจ้เป็นโลโก้ เนื่องจากจิงโจ้สามารถเคลื่อนที่ได้รวดเร็ว สื่อถึงแนวคิดว่าเมื่อไหร่ที่ลูกค้าต้องการ รู้ใจจะรีบไปถึงให้เร็วที่สุด และจิงโจ้ยังสื่อถึงการปกป้องดูแลจากการที่จิงโจ้ปกป้องลูกไว้ด้วยกระเป๋าหน้าท้อง 

 อ้างอิง 

หมวดหมู่:บริษัทของไทย
หมวดหมู่:บริษัทไทยที่ก่อตั้งในปี พ.ศ. 2491
หมวดหมู่:บริษัทจดทะเบียนในตลาดหลักทรัพย์แห่งประเทศไทย